 Satifikeeti Tinubu: Loootọ ni wọn ran awọn gomina kan waa bẹ mi, ṣugbọn mi o jẹ ki wọn ri mi  Atiku : Oludije funpo aarẹ labẹ asia ẹgbẹ oṣelu Peoples Democratic Party PDP, Alaaji Atiku Abubakar ti sọ pe, lori awuyewuye ati ẹjọ to n lọ lọwọ ni kootu  nipa ijawe olubori Aarẹ Bọla Ahmed Tinubu, loootọ ni wọn ti ran awọn ẹlẹbẹ kan soun, awọn gomina kan si ti gbera lati waa bẹ oun, amọ oun o gbẹbẹ wọn, oun ko si jẹ ki wọn wọle oun rara, debi ti wọn yoo ri oun ba sọrọ.Atiku sọrọ yii nibi ipade pẹlu awọn oniroyin kan to pe lọsan-an Ọjọbọ, Tọsidee, ọjọ karun-un, oṣu Kẹwaa yii, niluu Abuja.Lasiko to n tanmọlẹ si aawọ to wa laarin oun ati Olori orileede wa, Bọla Ahmed Tinubu, ti ẹgbẹ oṣelu All Progressives Congress APC, ti wọn jọọ dije ọhun, amọ ti ajọ eleto idibo, Independent National Electoral Commission INEC, ni ipo keji ni Atiku wa, lọkunrin naa fesi fawọn oniroyin ti wọn bi i leere boya Tinubu ati ẹgbẹ APC rẹ ti yan ẹlẹbẹ waa ba a, ati pe ti wọn ba ṣe bẹẹ lọjọ iwaju kin ni yoo ṣe, o ni:Mo gbọ pe wọn ran awọn gomina kan wa lati waa ba mi sọrọ, ki wọn waa bẹ mi, ki n le jawọ ẹjọ, bẹẹ ni, lẹyin ta a dibo tan yii ni. Wọn ni Aarẹ Tinubu lo ran wọn si mi.Emi o jẹ ki wọn dele mi o, rara, mi o ṣilẹkun mi fun wọn.Esi naa si pa awọn oniroyin to pe jọ sibi apero naa lẹrin-in gidi.Atiku tun sọ pe oun ko bẹru pe wọn le fẹẹ lo agbara ijọba lati ba oun ja, tabi ki wọn lo aṣẹ lori awọn okoowo oun kọọkan. O ni Aarẹ ana, Muhammadu Buhari, naa ṣe bẹẹ. O lo wọgi le lansẹẹsi oun ni ileeṣẹ Intels, ileeṣẹ abani-gbẹru wọle tabi jade, toun atawọn kan jọ da silẹ, amọ iyẹn ko tu irun kan lara oun.O loun gbagbọ ninu idajọ ododo lati ile-ẹjọ giga ju lọ, ati pe ọrọ ofin lọrọ to wa nilẹ yii, ẹsẹ ofin lawọn yoo si fi tọ ọ. 